與董承君棋輒勝四籌作藥名五言詩奉戲
作者：孔平仲
朝代：宋

paragraphs: 董子獷且狂，孔公孽更毒。
文楸石棋子，白及黑對局。
預知子輕敵，銳膽坐看覆。
一時羅列徧，先與推大腹。
欻如飛廉驅，窘若防風戮。
餘兵尚百合，續斷聊忽忽。
猛虎仗爪牙，中塗佯躑躅。
嗟嗟草草甚，驅豬令迫逐。
直前無夷險，觱撥下子速。
而我頗從容，莽草先設伏。
常山肆縱橫，大戟挾長轂。
威靈先震盪，巨勝侔破竹。
蕭蕭馬鳴退，戰血餘川谷。
百步笑奔崩，獨活嗟窮蹙。
萎蕤不復騁，銷蝕神采縮。
作詩誚伊棋，我壯知子曲。